Pta-pa sterf ná skietvoorval by damEugene Smit. Foto: Facebook Eugene Smit (51) het om sy lewe in ŉ Pretoriase hospitaal geveg nadat hy op 4 Oktober deur drie gewapende rowers gekonfronteer is terwyl hy saam met vriende en familie vir die naweek langs die Roodeplaatdam in die noorde van Pretoria uitgespan het. Eugene se vrou, Charmaine, het vroeër aan Maroela Media gesê Eugene is een keer in sy maag geskiet. Dokters moes sy regternier verwyder weens inwendige bloeding. Die koeël het sy maag en lewer getref en vasgeslaan teen sy rugwerwel. ŉ Splinter van die rugwerwel het ook in sy rugmurg beland, het sy gesê. Eugene is sedert die voorval in die waakeenheid behandel en aan ’n ventilator gekoppel. Hy was met tye by sy bewussyn, maar sy toestand het deurentyd ernstig gebly. Sy familie het bevestig dat hy omstreeks 17:00 Maandag oorlede is. Charmaine was Dinsdag te ontsteld om met die media te praat. Ao. Michael Mbewe, woordvoerder van die polisie, het Dinsdag gesê niemand is nog in verband met die voorval in hegtenis geneem nie. Die ondersoek duur voort.